b'\n_START_ARTICLE_\nEhrenzeichen der Bundeswehr\n_START_SECTION_\nBakgrunn og utvikling\n_START_PARAGRAPH_\nEtableringen av Ehrenzeichen der Bundeswehr kom til etter initiativ av forsvarsminister Hans Apel, som var medlem av Helmut Kohls regjering. Ehrenzeichen der Bundeswehr var de f\xc3\xb8rste s\xc3\xa6rskilte milit\xc3\xa6re utmerkelsene i Forbundsrepublikken Tysklands historie. Opprinnelig ble utmerkelsene tildelt for lang eksemplarisk og utmerket tjeneste._NEWLINE_Etter at Tyskland i flere tilfeller bidro med milit\xc3\xa6re styrker til internasjonale oppdrag utenlands, der styrkene ogs\xc3\xa5 deltok i kamp, kom sp\xc3\xb8rsm\xc3\xa5let om bel\xc3\xb8nning av innsats i strid opp. I 2008 kom det til en ny h\xc3\xb8yeste grad, som tildeles for tapperhet i stridsinnsats i felt. Utmerkelsen fikk da nye statutter. Samtidig ble det i to av de eksisterende gradene innf\xc3\xb8rt en m\xc3\xa5te \xc3\xa5 anerkjenne ekstraordin\xc3\xa6r individuell innsats med eller uten fare for eget liv. Ehrenzeichen der Bundeswehr har dermed utviklet seg fra \xc3\xa5 v\xc3\xa6re en anerkjennelse av lang og tro innsats, til ogs\xc3\xa5 \xc3\xa5 bel\xc3\xb8nne ekstraordin\xc3\xa6r personlig innsats og tapperhet i strid.\n_START_SECTION_\nTildeling\n_START_PARAGRAPH_\nEhrenzeichen der Bundeswehr tildeles av forsvarsministeren som bel\xc3\xb8nning for lang og tro tjeneste og i anerkjennelse av personell som p\xc3\xa5 en forbilledlig m\xc3\xa5te har utf\xc3\xb8rt sin plikt. Utmerkelsen kan tildeles b\xc3\xa5de milit\xc3\xa6rt og sivilt personell. Hvert enkelt trinn kan tildeles direkte uten tidligere oppn\xc3\xa5else av lavere trinn. Tildeling av \xc3\xa6reskorset i gull krever en minste tjenestetid p\xc3\xa5 20 \xc3\xa5r. For s\xc3\xb8lv er tjenestetiden minimum ti \xc3\xa5r og for bronse fem \xc3\xa5r. \xc3\x86resmedaljen i bronse kan tildeles etter en minste tjenestetid p\xc3\xa5 sju m\xc3\xa5neder._NEWLINE_\xc3\x86reskorset i gull og s\xc3\xb8lv med r\xc3\xb8de kanter skjer p\xc3\xa5 bakgrunn av enest\xc3\xa5ende enkeltinnsats, slik som livredding. Ved tildeling av \xc3\xa6reskorset i s\xc3\xb8lv og gull med r\xc3\xb8d innramming er det ikke krav om minste tjenestetid._NEWLINE_Tildeling av \xc3\xa6reskorset for tapperhet kan skje p\xc3\xa5 bakgrunn av enkeltinnsats som i tapperhet g\xc3\xa5r langt ut over det som kan forventes._NEWLINE_Utmerkelsen kan tildeles posthumt. Den kan i s\xc3\xa6rlige tilfeller ogs\xc3\xa5 tildeles utenlandske sivile og milit\xc3\xa6rt personell fra andre land, n\xc3\xa5r disse har ytt fremragende innsats for Bundeswehr. F\xc3\xb8rste tildeling fant sted 6. november 1980._NEWLINE_De f\xc3\xb8rste tildelinger av \xc3\xa6reskorset for tapperhet fant sted i 2009 og gikk til personell som hadde utmerket seg med innsats i Afghanistan.'